《德政歌》
明代·吴与弼

我忆弦歌武城宰，流风馀韵今安在。卓哉吕侯英妙年，碧梧翠竹何娟娟。

却金海隅光使节，寒露玉壶浸霜月。牛刀小试鸣南州，长天雕鹗横高秋。

丹诚烱烱慈仁父，反风灭火并伏虎。琴堂有教肃簪裾，犴狱虽设期空虚。

南邻北里童与冠，含哺鼓腹相泮涣。春郊桑柘涨丛丛，秋原禾黍迷西东。

邻封野人拜佳政，乐与舆人共涵泳。桃李阴阴清昼长，牙签玉轴森琳琅。

列圣群贤屹相向，蓍龟指南如视掌。河海何曾择细流，泰山固不辞土壤。

百尺竿头事若何，濯缨一曲沧浪歌。

作者简介：（1391—1469）江西崇仁人，初名梦祥，字子傅，吴溥子。十九岁即决心专治程朱理学，不应科举。天顺元年以石亨荐，授左谕德，固辞不拜。所著《日录》，悉言生平所得。胡居仁、陈献章、娄谅等均其弟子。学者称康斋先生，有《康斋文集》。